O‘zbekiston Respublikasi Vazirlar Mahkamasi huzuridagi Atamalar komissiyasining faoliyatini tashkil qilish chora-tadbirlari to‘g‘risida

O‘zbekiston Respublikasi Prezidentining “O‘zbek tilining davlat tili sifatidagi nufuzi va mavqeyini tubdan oshirish chora-tadbirlari to‘g‘risida” 2019-yil 21-oktabrdagi PF-5850-son Farmoni ijrosini ta’minlash maqsadida Vazirlar Mahkamasi qaror qiladi: 
 1. O‘zbekiston Respublikasi Vazirlar Mahkamasi huzurida Atamalar komissiyasi (keyingi o‘rinlarda Komissiya deb ataladi) tashkil etilsin.
 2. Quyidagilar Komissiyaning asosiy vazifalari etib belgilansin:
 ilmiy asoslangan yangi so‘z va atamalarni rasmiy iste’molga kiritish;
 normativ-huquqiy hujjatlar loyihalaridagi tushuncha va atamalarning turlicha izohlash ehtimolini istisno etadigan tarzda qonunchilik hujjatlarida qabul qilingan ma’nosiga muvofiq yagona shaklda va to‘g‘ri qo‘llanishini ta’minlash;
 normativ-huquqiy hujjatlar loyihalarida adabiy til qoidalari va normalariga, shuningdek, yuridik, texnik va boshqa maxsus qoidalarga rioya etilishini ta’minlash; 
 boshqa tillarning qoidalari tufayli kelib chiqishi mumkin bo‘lgan nomuvofiqliklarni normativ-huquqiy hujjatlar normalariga ziyon yetkazmagan holda tahrir qilish;
 o‘zbek tiliga kirib kelayotgan yangi atamalarni qonunchilik hujjatlariga joriy etish va amalda qo‘llashning huquqiy muammolarini o‘rganish, ushbu sohadagi munosabatlarni huquqiy tartibga solishning rivojlanish yo‘nalishlarini aniqlash;
 vazirliklar, davlat qo‘mitalari va idoralarga atamashunoslik masalalari bo‘yicha maslahatlar berish.
 3. Quyidagilar:
 O‘zbekiston Respublikasi Vazirlar Mahkamasi huzuridagi Atamalar komissiyasining tarkibi 1-ilovaga muvofiq;
 O‘zbekiston Respublikasi Vazirlar Mahkamasi huzuridagi Atamalar komissiyasi to‘g‘risidagi nizom 2-ilovaga muvofiq tasdiqlansin.
 4. Vazirliklar va idoralar o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 5. Mazkur qarorning bajarilishini nazorat qilish Vazirlar Mahkamasining Ma’naviyat va davlat tilini rivojlantirish masalalari departamentiga yuklansin.
 1. Mazkur Nizom O‘zbekiston Respublikasi Vazirlar Mahkamasi huzuridagi Atamalar komissiyasining (keyingi o‘rinlarda Komissiya deb ataladi) faoliyatini tashkil etish tartibini belgilaydi.
 2. Komissiya o‘z faoliyatini jamoatchilik asosida amalga oshiradi.
 Komissiya faoliyati O‘zbekiston Respublikasi Vazirlar Mahkamasining Ma’naviyat va davlat tilini rivojlantirish masalalari departamenti (keyingi o‘rinlarda Departament deb ataladi) tomonidan muvofiqlashtiriladi.
 3. Komissiya o‘z faoliyatini O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasi qarorlari va farmoyishlariga, ushbu Nizomga hamda boshqa qonunchilik hujjatlariga muvofiq amalga oshiradi. 
 4. Quyidagilar Komissiyaning asosiy vazifalari hisoblanadi:
 ilmiy asoslangan yangi so‘z va atamalarni rasmiy iste’molga kiritish;
 normativ-huquqiy hujjatlar loyihalaridagi tushuncha va atamalarning turlicha izohlash ehtimolini istisno etadigan tarzda qonunchilik hujjatlarida qabul qilingan ma’nosiga muvofiq yagona shaklda va to‘g‘ri qo‘llanishini ta’minlash;
 normativ-huquqiy hujjatlar loyihalarida adabiy til qoidalari va normalariga, shuningdek, yuridik, texnik va boshqa maxsus qoidalarga rioya etilishini ta’minlash; 
 boshqa tillarning qoidalari tufayli kelib chiqishi mumkin bo‘lgan nomuvofiqliklarni normativ-huquqiy hujjatlar normalariga ziyon yetkazmagan holda tahrir qilish;
 o‘zbek tiliga kirib kelayotgan yangi atamalarni qonunchilik hujjatlariga joriy etish va amalda qo‘llashning huquqiy muammolarini o‘rganish, ushbu sohadagi munosabatlarni huquqiy tartibga solishning rivojlanish yo‘nalishlarini aniqlash;
 vazirliklar, davlat qo‘mitalari va idoralarga atamashunoslik masalalari bo‘yicha maslahatlar berish.
 5. Komissiya quyidagi huquqlarga ega:
 tegishli sohada qo‘llanadigan atamalar bo‘yicha yuzaga kelishi mumkin bo‘lgan masalalarni hal etish uchun Komissiya majlislariga mas’ul vazirliklar va idoralardan vakillar, olimlar va mutaxassislarni taklif etish;
 normativ-huquqiy hujjatlar loyihalarining matnlari va ularga ilova qilinadigan materiallarni Vazirlar Mahkamasining tarkibiy bo‘linmalaridan olish;
 ilmiy asoslangan yangi so‘z va atamalarni rasmiy iste’molga kiritish masalalari bo‘yicha vazirliklar va idoralarga so‘rovlar yuborish.
 Komissiya ushbu Nizom, shuningdek, Vazirlar Mahkamasi faoliyatini tartibga soluvchi qonunchilik hujjatlariga muvofiq boshqa huquqlarga ham ega bo‘lishi mumkin.
 6. Komissiya:
 “Davlat tili haqida”gi, “Normativ-huquqiy hujjatlar to‘g‘risida”gi O‘zbekiston Respublikasi qonunlari, ushbu Nizom va boshqa qonunchilik hujjatlari talablariga rioya etishga;
 normativ-huquqiy hujjatlar loyihalarida atamalarning qonunchilik hujjatlarida qabul qilingan ma’nosiga muvofiq holda, turlicha izohlash ehtimolini istisno etadigan tarzda yagona shaklda va to‘g‘ri qo‘llanishini ta’minlashga;
 normativ-huquqiy hujjatlar loyihalarining matni lo‘nda, oddiy va ravon tilda bayon etilishiga doir talablarga rioya etishga; 
 normativ-huquqiy hujjatlar loyihalarida eskirgan, ko‘p ma’noni anglatadigan so‘zlar va iboralar, majoziy taqqoslashlar, sifatlashlar, kinoyalar qo‘llanishiga yo‘l qo‘ymaslik choralarini ko‘rishga;
 normativ-huquqiy hujjatlar loyihalarida adabiy til qoidalari va normalariga hamda yuridik, texnik va boshqa maxsus qoidalarga aniq rioya etilishini ta’minlashga majburdir. 
 Komissiyaning zimmasida ushbu Nizom, shuningdek, Vazirlar Mahkamasi faoliyatini tartibga soluvchi qonunchilik hujjatlariga muvofiq boshqa majburiyatlar ham yuklanishi mumkin. 
 7. Komissiya tarkibi O‘zbekiston Respublikasi Vazirlar Mahkamasi tomonidan tasdiqlanadi. 
 8. Komissiya raisi:
 Komissiya faoliyatiga umumiy rahbarlikni amalga oshiradi hamda uning ishlarini tashkil etadi; 
 Komissiyaning majlislarini olib boradi, uning majlislar bayonini, ish rejalarini va boshqa hujjatlarini tasdiqlaydi;
 qabul qilingan qarorlarning ijrosi ustidan umumiy nazoratni amalga oshiradi.
 9. Komissiya raisi Komissiyaga yuklangan vazifalarni bajarmaganlik yoki tegishli darajada bajarmaganlik uchun shaxsan javobgardir.
 10. Komissiya majlislari uning ish rejasiga muvofiq muntazam o‘tkazib boriladi. Komissiya majlisi unda Komissiya a’zolari umumiy sonining 50 foizidan ortig‘i ishtirok etsa, vakolatli hisoblanadi.
 Komissiya raisining qaroriga muvofiq yig‘ilishda atamashunoslik, filologiya va ko‘rib chiqilayotgan muayyan sohadagi malakali mutaxassislar ovoz berish huquqisiz ishtirok etishlari mumkin. 
 11. Komissiya kotibi Komissiya ish rejasini ishlab chiqishni ta’minlaydi hamda uning majlislari bayonnomalarini yuritadi.
 12. Komissiyaning qarorlari bayonnoma shaklida rasmiylashtiriladi. Komissiya qarori Komissiya a’zolarining ko‘pchilik ovozi bilan qabul qilinadi. Ovozlar teng bo‘lgan taqdirda Komissiya raisining ovozi hal qiluvchi hisoblanadi.
 13. Komissiya o‘ziga taqdim etilgan normativ-huquqiy hujjat loyihasini, qoida tariqasida, besh ish kuni ichida ko‘rib chiqishi va Komissiya majlisini o‘tkazishi kerak. Mazkur muddat, zarurat tug‘ilganda, Departament bilan kelishuvga ko‘ra o‘zgartirilishi mumkin. 
 14. Komissiya o‘z muhokamasidan o‘tgan normativ-huquqiy hujjat loyihalarida qo‘llangan atamalar bo‘yicha kelib chiqishi mumkin bo‘lgan barcha masalalar yuzasidan mas’uldir.
 15. Komissiya a’zolari qonunchilik hujjatlarida belgilangan tartibda rag‘batlantirilishi mumkin.
 16. Komissiya faoliyati Vazirlar Mahkamasining qarori bilan tugatiladi.